અમદાવાદ– કોંગ્રેસના પૂર્વ ધારાસભ્ય કુંવરજી બાવળિયા આજે પ્રદેશ ભાજપ કાર્યાલય કમલમમાં સત્તાવાર રીતે ભાજપમાં જોડાયાં તેની ગણતરીના કલાકોમાં કુંવરજી બાવળીયાને પ્રધાનપદના શપથ પણ લઇ લીધાં છે. તેમને કેબિનની ફાળવણી પણ થઇ ગઇ છે. બાવળીયા સ્વર્ણિમ સંકુલ-2માં પૂર્વ પ્રધાન શંકર ચૌધરીની કેબિનમાં બેસશે. રાજ્યપાલ ઓ પી કોહલીએ કુંવરજીને હોદ્દા તથા ગુપ્તતાના શપથ લેવડાવ્યાં હતાં.આ સમયે મુખ્યપ્રધાન વિજય રુપાણી પણ ઉપસ્થિત રહ્યાં હતાં. શપથ બાદ સીએમ રુપાણી અને પ્રધાન બાવળીયા વચ્ચે બેઠક યોજાઇ હતી જેમાં બાવળીયાએ શિક્ષણ અને રેવન્યૂ ખાતું માગ્યું હોવાનું બિનઅધિકારીક સૂત્રો દ્વારા જણાવાયું હતું. જ્યારે રુપાણી તરફથી તેમને પાણી પુરવઠા ખાતું સોંપવાની વાત સામે આવી રહી છે.આ મુદ્દે સત્તાવાર નિવેદનની રાહ જોવાઇ રહી છે.